**PU OSJEČKO-BARANJSKA**

**ODJEL PREVENCIJE**

* **Za OSNOVNE ŠKOLE -**

**PREDMET: POPIS PROJEKATA**

  Odjel prevencije provodi više preventivnih projekata  na području Osječko-baranjske županije. Dio projekata je usmjeren na učenike, njihove roditelje i nastavnike. Projekte provodimo u suradnji sa sljedećim partnerima: Vijećima za prevenciju, Zavodom za javno zdravstvo OBŽ, CZSS, Društvom Crvenog križa OBŽ, Filozofskim fakultetom, te sa organizacijama civilnog društva. Predavanja i radionice održavamo u prostoru škola i nastojimo se prilagoditi satnici škole**.** Sva predavanja i radionice se provode tijekom ove i slijedećih  školskih godina. Za sve projekte smo dobili suglasnost za provođenje od Agencije za odgoj i obrazovanje Zagreb.

**POPIS PREVENTIVNIH PROJEKATA KOJE PROVODI ODJEL PREVENCIJE PU OSJEČKO-BARANJSKE U OSNOVNIM ŠKOLAMA - NACIONALNI PREVENTIVNI PROJEKTI**

**SUZBIJANJE SEKSUALNOG ISKORIŠTAVANJA I ZLOSTAVLJANJA DJECE**

Nasilje nad djetetom je ozbiljan društveni problem i danas je jedan od najčešćih oblika kršenja osnovnih prava i interesa djece. Osnovno pravo svakog djeteta, pravo na život i razvoj, ne samo da je povrijeđeno već je i ozbiljno ugroženo različitim oblicima nasilja koji ostavljaju trajne i teške fizičke i psihičke posljedice. Kampanje Vijeća Europe za zaustavljanje seksualnog nasilja nad djecom se u RH provodi pod nazivom „JEDNO od PET“ i svrha joj je unaprjeđenje sustava zaštite djece od seksualnog nasilja te pružanje znanja i praktičnih rješenja za sprječavanje i prijavljivanje seksualnog nasilja nad djecom i to djeci, njihovim obiteljima/skrbnicima i društvu, a time i podizanje razine svijesti o stvarnim razmjerima seksualnog nasilja nad djecom. Kampanju Vijeća Europe na području Osječko-baranjske županije provode policijski službenici Odsjeka prevencije PU osječko-baranjske. **Namijenjen je učenicima 1. do 6. razreda te roditeljima učenika.**

 **(Robert Škorvaga- rskorvaga@mup.hr)**

**ŽIVIM ŽIVOT BEZ NASILJA - PODPROJEKT - NASILNIČKO PONAŠANJE U OBITELJI – I ŠTO SAD**

Nasilje u obitelji nema svoju dob, zanimanje ili stupanj obrazovanja; prisutno je u svim socijalnim skupinama. Djeca koja gledaju i slušaju nasilje jednog roditelja nad drugim osjećaju intenzivan strah bez obzira jesu li i sama izložena napadima počinitelja. Koliko god se žrtvi, osobi koja trpi nasilje situacija čini bezizlaznom postoje mogućnosti izbora i promjene i upravo to je jedan od značajnijih razloga provedbe projekta koji ukazuje na pravo na život bez nasilja, promoviranje kulture nenasilja i međusobnog poštivanja.

**Svrha projekta:** upoznati djecu, njihove roditelje, djelatnike  škole i javnost Osječko-baranjske županije o nužnosti reagiranja na nasilje u obitelji,  posebice nad djecom te potrebu prijavljivanja takvih oblika ponašanja nadležnim institucijama, senzibilizirati učenike i učitelje na prepoznavanje nasilničkog ponašanja u obitelji te prihvaćanje i pomoć žrtvama nasilja u obitelji, posebice djeci, približiti zlostavljajućim članovima obitelji informacije o uslugama smještaja i psihosocijalnog tretmana te liječenja žrtava nasilja, upoznavanje djece sa postupanjem policijskih službenika u slučajevima nasilja, razvijati odgovornost za brzo poduzimanje učinkovitih mjera obiteljsko-pravne i kazneno-pravne zaštite djece, razvijati socijalne vještine te poticati različite vrste obrazovanja i edukacija kako bi se savladale tehnike mirnog rješavanja konflikta, razvijanje prijateljskog i partnerskog odnosa povjerenja na relaciji djeca - policijski službenici **Namijenjen je učenicima 5. do 8. Razreda OŠ te njihovim roditeljima.**

**(Marko Marić; mmaric7@mup.hr)**

**ZDRAV ZA PET – u obvezi sve osnovne škole (vezan za naš projekt – ALKOHOL, VANDALIZAM, I NASILJE MEĐU MLADIMA)**

U želji da multidisciplinarno djeluju na području prevencije ovisnosti i zaštite okoliša započela je provedba projekta „Zdrav za 5“ na nacionalnoj razini.

**Svrha projekta:** prevencija ovisnosti te promocija pro-socijalnog, preventivnog i zaštitnog djelovanja uz razvijanje socio-emocionalnih vještina kod djece i mladeži; podizanje razine svijesti o vlastitoj ulozi u očuvanju životne, školske i radne okoline;

**Ciljana skupina: učenici 8. razreda osnovnih škola,**

**Komponente projekta:** Edukacije u školama

**Komponenta 1. Prevencija ovisnosti:** podkomponenta 1: ovisnost i zlouporaba alkohola

**Komponenta 2. Zaštita okoliša i prirode**: izvannastavne aktivnosti na temu „Čist okoliš, zdrava budućnost“ namijenjena učenicima 8. razreda te 1. i 2. razred srednje škole

**Provedba komponente 2,** zamišljena je kroz jednodnevna događanja, odnosno kroz manifestacije javnog karaktera u periodu od 15. travnja do 15. svibnja tekuće godine u svim Županijama u Republici Hrvatskoj. Manifestacije će uključivati eko radionice, „zelene akcije“, sportske kulturne i umjetničke sadržaje namijenjene djeci, „sajmove mogućnosti“, te druge osmišljene aktivnosti usmjerene aktivnom mijenjanju štetnih životnih navika mladih. **(Robert Škorvaga; rskorvaga@mup.hr)**

**PROJEKTI KOJE JE OSMISLIO ODJEL PREVENCIJE U SURADNJI S PARTNERIMA I DRUGIM SURADNICIAM S PODRUČJA NAŠE ŽUPANIJE – za ove projekte imamo suglasnost za provođenje u školama od Agencije za odgoj i obrazovanje – Zagreb**

**1. LEGIRANJE, NE DROGIRANJE**

Preventivni projekt koji policijski službenici Odjela prevencije provode u osnovnim i srednjim školama Osječko-baranjske županije. Aktivnosti projekta su namijenjene učenicima viših razreda osnovnih škola, učenicima srednjih škola, njihovim roditeljima, te profesorima i stručnim službama škola. Cilj projekta je smanjenje konzumiranja sredstava ovisnosti među mladima i smanjenje rizičnih ponašanja, rano otkrivanje konzumenata i ovisnika, otkrivanje i suzbijanje preprodaje droga u školi, oko škole, stvaranje većeg osjećaja sigurnosti među djecom te smanjenje dostupnosti svih oblika ovisnosti u školskom okruženju. **Namijenjen je učenicima 7. i 8. razreda te roditeljima učenika od 6. do 8. razreda.**

**(Eleonora Matić; ematic@mup.hr)**

**2. ALKOHOL, VANDALIZAM, I NASILJE MEĐU MLADIMA – (naš je za 7. i 8. razrede) / (ZDRAV ZA 5 – NACIONALNI PROJEKT – samo za 8. razrede)**

Učenici viših razreda osnovnih škola i srednjih škola skloni su već konzumiranju cigareta, alkohola, opojnih sredstava. Učestalo se druže s osobama koje su počinitelji kaznenih djela i prekršaja. Ponašanje učenika u školama te zonama oko škola uvjetuju prije svega socijalni uvjeti života i rada mladih ljudi. Prema tome kao i prema ostalim pokazateljima te događanjima na području Policijske uprave osječko-baranjske svjedoci smo pojave vandalizma, konzumacije alkohola i nasilja među mladima, te je iskazana potreba za izradom preventivnog projekta pod nazivom **ALKOHOL, VANDALIZAM I NASILJE MEĐU MLADIMA** u vidu provođenja edukativnih predavanja kako bi se populaciji maloljetnika koji su počeli izlaziti tijekom noćnih sati ili koji to tek namjeravaju, ukazalo na probleme konzumacije alkohola, neprihvatljivog i lošeg ponašanja u društvu, te sve češće pojave nasilja među mladima. Cilj je upoznati mlade ljude i cjelokupnu javnost o nužnosti reagiranja na vandalizam, konzumiranje alkohola mladih, te nasilje među mladima.

**(Robert Škorvaga; rskorvaga@mup.hr)**

**3. BUDI NAVIJAČ, A NE RAZBIJAČ**

Problem nasilja na sportskim natjecanjima, vrijeđanje na rasnoj, nacionalnoj, vjerskoj i drugoj osnovi, navijačko nasilje koje ima za posljedicu međusobno ozljeđivanje i uništavanje javne i privatne imovine iziskuje uključivanje svih društvenih struktura zajednice u njegovom rješavanju. Cilj predavanja je upoznati navijače, navijačke skupine, učenike osnovnih i srednjih škola o zakonskoj regulativi sprječavanja nereda na športskim natjecanjima, odnosno nogometnim utakmicama, stvaranje većeg osjećaja sigurnosti svih sudionika sportskih natjecanja te smanjenje nereda na sportskim natjecanjima, podizanje razine kulture navijanja i razine znanja i svijesti o posljedicama nereda i nesportskog ponašanja na sportskim natjecanjima, posebno na nogometnim utakmicama. **Namijenjen je učenicima od 6. do 8. Razreda.**

**(Darko Ćorković; dcorkovic@mup.hr)**

**4. SIGURNOST I ZAŠTITA DJECE NA INTERNETU**

Odjel prevencije je prepoznao problem negativnog utjecaja interneta, odnosno internetskih sadržaja na djecu i mlade. Kako ovaj novi oblik zlostavljanja i nasilja uzima maha u svakodnevnom životu pojavila se potreba poduzimanja preventivnih aktivnosti usmjerenih na suzbijanju širenja društveno neprihvatljivih ponašanja putem interneta i njegovog utjecaj na djecu i mlade. Tom suradnjom je osmišljen i sačinjen preventivni projekt pod nazivom Sigurnost i zaštita djece na internetu.

Cilj projekta je podići razinu svijesti o potrebi sigurnijeg i odgovornijeg korištenja interneta od strane djece i mladih. Također treba istaći da je djecu potrebno upoznati s činjenicom da su pravila u stvarnom i virtualnom svijetu jednaka, tako da sve ono što nije dopušteno niti prihvatljivo u stvarnom svijetu, nije ni u onom virtualnom. **Namijenjen je učenicima 4. do 8. razreda te roditeljima učenika od 1. do 8. razreda kao i svim profesorima i učiteljima te stručnim suradnicima.**

**(Darko Ćorković;** **dcorkovic@mup.hr****)**

**5. MANJE ORUŽJA MANJE TRAGEDIJA – podprojekt: DJECA U OPASNOSTI OD MINA**

Djeca u opasnosti od mina je preventivni projekt koji provodi Odjel prevencije u osnovnim školama na području Osječko-baranjske županije, **a namijenjen je učenicima 7. i 8. razreda**. Cilj projekta je upoznavanje djece o opasnostima od oružja, minskoeksplozivnih sredstava i pirotehničkih sredstava s ciljem smanjenja broja stradavanja. **(Marko Marićo;mmaric7@mup.hr)**